PAถอดใจโละขายทรัพย์ถอนหุ้นตั้งโต๊ะรับซื้อ7บ.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — แปซิฟิค แอสเซ็ทส์ ถอดใจโละขายธุรกิจเกลี้ยง ตั้งโต๊ะรับซื้อหุ้น 7 บาท เตรียมถอนหุ้นออกจากตลาด
นายอเล็กซ์ ทีเฮง โฮ รองประธานกรรมการ บริษัท แปซิฟิค แอสเซ็ทส์ (PA) เปิดเผยว่า คณะกรรมการบริษัทมีมติให้ถอนหุ้น PA ออกจากตลาดหลักทรัพย์ จำนวนหุ้นสามัญ 334 ล้านหุ้น มูลค่าที่ตราไว้หุ้นละ 10 บาท รวม 3,340 ล้านบาท เป็นหลักทรัพย์จดทะเบียนตั้งแต่วันที่ 29 ก.ย. 2532 
เหตุผลการขอถอนหุ้น เนื่องจากบริษัทได้รับข้อเสนอจากบริษัท จี เอ็ม ดับเบิ้ลยู เวนเจอร์ (GMW) ซึ่งเป็นผู้ถือหุ้นใหญ่ ได้เสนอแนวทางปรับโครงสร้างการดำเนินธุรกิจ โดยจะประมูลขายสินทรัพย์ของ PA เกือบทั้งหมด ซึ่งได้แก่ที่ดิน โรงแรม ราคาเสนอขายไม่ต่ำกว่า 70% ของราคาประเมิน และนำเงินจากการขายสินทรัพย์ไปลงทุนในธุรกิจอื่นที่คาดว่าจะให้ผลตอบแทนที่ดีกว่าธุรกิจปัจจุบัน 
การปรับโครงสร้างธุรกิจดังกล่าว ส่งผลให้บริษัทอยู่ในสถานะที่มีสินทรัพย์ทั้งหมดในรูปเงินสด (Cash Company) ส่งผลต่อบริษัทและผู้ถือหุ้นโดยตรง ซึ่ง GMW จะทำคำเสนอซื้อหุ้นจากผู้ลงทุนทั่วไป (เทนเดอร์ออฟเฟอร์) ราคา 7 บาท/หุ้น 
ทั้งนี้ GMW หรือบุคคลในกลุ่มเดียวกันคือ ADM Galleus Fund ถือหุ้น PA รวมกัน 251.09 ล้านหุ้น หรือ 75.18% ของหุ้นที่ชำระแล้วทั้งหมด 
นายสุเทพ วงศ์วรเศรษฐ ประธานกรรมการและประธานเจ้าหน้าที่บริหาร PA กล่าวว่า การถอนหุ้นออกจากตลาด เพื่อความสะดวกในการลงทุนธุรกิจใหม่ ส่วนธุรกิจใหม่ยังดูอยู่ โดยนำเงินสดจากการขายสินทรัพย์กว่า 1,000 ล้านบาท เตรียมซื้อของลงทุน 
นายสุเทพ กล่าวถึงราคาเทนเดอร์ออฟเฟอร์ ว่า เป็นราคาที่เหมาะสมยุติธรรม 
บริษัทให้เหตุผลว่า โรงแรมเชดี เชียงใหม่ ขาดทุนตั้งแต่เริ่มดำเนินกิจการ และสถานการณ์ปัจจุบัน ส่งผลให้เชดีขาดทุนต่อเนื่องต่อไปในอนาคต นอกจากนี้สินทรัพย์ส่วนหนึ่งเป็นที่ดินว่างเปล่า การพัฒนาให้เกิดรายได้ต้องใช้เงินทุนจำนวนมาก อีกทั้งการขออนุมัติวงเงินกู้ในปัจจุบันค่อนข้างยากและเข้มงวด 
หุ้น PA หลังตลาดเปิดให้ซื้อขายช่วงบ่าย ราคาพุ่งแรงปิดที่ 6.65 บาท เพิ่มขึ้น 3.05 บาท หรือ 84.72% มูลค่าซื้อขายบาง 6.92 ล้านบาท